Mmoledi 12 | Beibele Inthaneteng | Phetolelo ya Lefase le Lefsa
12 Gopola Mmopi wa gago yo Mogolo+ matšatšing a bofseng bja gago,+ pele go etla+ matšatši goba go fihla nywaga yeo ka yona o tla rego: “Ga ke sa e thabela”;+
2 pele ga ge letšatši le seetša, kgwedi le dinaledi di swifala,+ le gona maru a apeša gomme ka morago pula ya na;
3 mohlang wa ge bahlapetši ba ntlo+ ba thothomela, banna ba matla ba fokola,+ basadi ba go šila+ ba tlogetše go šila ka ge ba fokotšegile gomme basadi bao ba lebelelago ka mafasetere+ ba se sa bona gabotse;
4 ge mejako ya mekgotheng e tswaletšwe,+ modumo wa tšhilo o kwalela fase,+ motho a tsošwa ke molodi wa nonyana gomme baopedi ka moka ba basadi ba opelela fase.+
5 Le gona, batšofadi ba tšhaba dilo tše di lego godimo, ditseleng go na le tšeo di ba tšhošago. Sehlare sa moalemonte se thuntše matšoba,+ tšie e a pharuma gomme kganyogo ya dijo* ga e sa le gona, ka ge motho a lebile ntlong ya gagwe ya sa ruri+ gomme balli ba dikologa le mokgotha;+
6 pele ga ge thapo ya silifera e ka kgaoga, moruswi wa gauta o pšhatlega,+ sebjana se se lego mothopong wa meetse le sona se pšhatlega gomme leotwana la go ga meetse sedibeng le robega.
7 Lerole le boela mmung+ moo le tšwago gona gomme moya+ o boela go Modimo wa therešo+ yo a o neilego.+
8 Mokgoboketši+ o itše: “Lefeela la mafeela! Tšohle ke lefeela.”+
9 Ntle le taba ya gore mokgoboketši o be a hlalefile,+ fela o be a bile a ruta batho tsebo a sa kgaotše,+ a naganišiša e bile a nyakišiša,+ gore a hlame diema tše dintši.+
10 Mokgoboketši o ile a phegelela go hwetša mantšu a thabišago+ le go ngwala mantšu a nepagetšego a therešo.+
11 Mantšu a ba bohlale a swana le mapara a dintlhana+ a go gapa dikgomo+ gomme bao ba ikgafetšego go kgoboketša mantšu a bohlale ba etša dipikiri tšeo di kokotetšwego; ba tšwa go modiši o tee.+
12 Morwa wa ka, ge e le mabapi le tše dingwe ka ntle le tše, o be šedi. Go ngwalwa ga dipuku tše dintši ga go fele gomme go ikgafela tšona go lapiša mmele.+
13 Bofelo bja ditaba tšohle tšeo o di kwelego ke gore: Boifa Modimo wa therešo+ gomme o lote ditaelo tša gagwe.+ Ka gobane se ke sohle seo motho a tlamegilego go se dira.
14 Modimo wa therešo o tla ahlola mediro ka moka mabapi le dilo tšohle tšeo di utilwego, e ka ba e le tše botse goba tše mpe.+
^ Phetolelo ya lentšu ka lentšu e šupa go mohuta wa seenywa sa go tsoša kganyogo ya dijo.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D21%26Chapter%3D12%26wtlocale%3DSE%26srcid=share⊂ject=Bala Beibele Inthaneteng